VIIENDA KOOSSEISU

OTSUS

Haapsalu,			31. oktoober 2008 nr 237

Üldplaneeringut muutva detailplaneeringu
algatamine
(Tšaikovski puiestee pikendus, Haapsalu)

Detailplaneering (Tšaikovski puiestee pikendus, Haapsalu) algatatakse Haapsalu Linnavalitsuse ettepanekul. Detailplaneeringu eesmärk on planeerida Tšaikovski puiesteed ja Haapsalu promenaadi ühendav liiklusmaakrunt.
Planeeringuala hõlmab reformimata riigimaad ja riigi omandis olevat merd, mis on vajalik avalikes huvides kergliiklustee, jääteed alustava rajatise ja kaldakindlustuse väljaehitamiseks.
Algatava planeeringuga muudetakse linna üldplaneeringut, kus Tšaikovski puiestee ühendamist Haapsalu promenaadiga ette nähtud ei olnud.
Juhindudes kohaliku omavalitsuse korralduse seaduse § 6 lg 1, § 22 lg 1 p 31, planeerimisseaduse § 10 lg 1 ja 4 ning haldusmenetluse seadusest, Haapsalu Linnavolikogu otsustab:
1.	Algatada üldplaneeringut muutev detailplaneering „Tšaikovski puiestee pikendus, Haapsalu“ vastavalt lähteülesandele (lisatud).

2.	Planeeringu koostamise korraldajaks määrata Haapsalu Linnavalitsuse ehitus- ja planeerimisosakond.

3.	Haapsalu Linnavalitsusel saata otsuse koopia punktis 1 nimetatud detailplaneeringu algatamise kohta Lääne maavanemale ja Maa-ametile.

4.	Otsus jõustub avalikustamisega.

5.	Otsuse peale võib esitada halduskaebuse Tallinna Halduskohtule halduskohtumenetluse seadustikus ette nähtud korras 30 päeva jooksul otsuse teatavakstegemisest.

Andreas Rahuvarm
Volikogu esimees

Lisa
Haapsalu Linnavolikogu 31.10.2008 otsusele nr 237

Detailplaneeringu „Tšaikovski puiestee pikendus, Haapsalu“
LÄHTEÜLESANNE

Ülesande koostamise alus: Haapsalu linna ettepanek.
Planeerimisseadus.
Lähteülesanne kehtib: kaks aastat.

1. Planeeringu eesmärk
Detailplaneeringu eesmärgiks on kavandada Tšaikovski puiesteed Haapsalu promenaadiga ühendav liiklusmaakrunt kergliiklustee, kaldakindlustuse ja jääteele viiva kaldtee rajamiseks. Krunt liidetakse peale moodustamist olemasoleva Tšaikovski puiesteega ja taotletakse munitsipaalomandisse.

2. Andmed planeeritava maa-ala kohta
Planeeritava ala, pindalaga ca 2500 m2, asub Haapsalus, muinsuskaitsealal.
Planeeritakse roostunud, korrastamata kaldajoonega reformimata riigimaal ja riigimeres asuvat ala, mis jääb Tšaikovski puiestee ja Haapsalu promenaadi vahele.

3. Kehtivad planeeringud
Haapsalu linna üldplaneering kehtestatud Haapsalu Linnavolikogu 24.11.2006. otsusega nr 84.
Algatava planeeringuga tehakse ettepanek muuta kehtivat üldplaneeringut.

4. Nõuded koostatavale planeeringule
4.1	Detailplaneering koostada digitaalselt mõõdistatud geodeetilisel alusplaanil täpsusastmega M 1:500, millele on kantud kehtivate maakasutuste piirid, olemasolevad ehitised, kõrghaljastus, tehnovõrgud.
Planeeringuga esitada:
4.2	Olemasoleva olukorra iseloomustus. Esitada planeeringualale ulatuvad kitsendused.
4.3	Planeeringuala kontaktvööndi funktsionaalsed ja linnaehituslikud seosed:
-	lähiümbruse olemasolev ja planeeritav liiklusskeem, sh juurdepääsud planeeritavale alale, sõiduteed, jalakäijate liikumissuunad.
4.4	Planeeritava krundi ehitusõigus:
- krundi kasutamise sihtotstarve: transpordimaa (kergliiklustee rajamiseks);
- hoonete arv krundil: hooneid krundile ei planeerita.

4.5	Arhitektuurinõuded rajatistele:
- kavandatav kergliiklustee ja kaldakindlustused peavad jätkama Tšaikovski puiesteele projekteeritud kergliiklusteed (tänavakatendeid, laius, valgustuse jms) ja kaldakindlustuse tüüpi.

4.6	Haljastuse ja heakorra põhimõtted:
- haljastuse põhimõtted: krundile kõrghaljastust ei planeerita;
- vertikaalplaneerimise põhimõtted (maapinna kõrguse muutmine, sademete ärajuhtimine jmt);
- pinnakatted.

4.7	Tänavate maa-alad, liiklus- ja parkimiskorraldus:
- tänavate maa-ala piirid ja selle elementide (kõnnitee, juurdepääs jääteele) kirjeldus ja laiused;
- tänavate kõrgusarvud;
- liikluskorralduse põhimõtted;
- nõuded puuetega inimeste liikumise tagamiseks.

4.8	Tehnovõrkude ja –rajatiste asukohad:
- planeeritav välisvalgustus – analoogne Tšaikovski puiesteele projekteeritud välisvalgustusele.

4.9	Keskkonnatingimused planeeringuga kavandatu elluviimiseks: lahendada jäätmekäitluse korraldamine.
4.10	Servituudid: kui planeeringu lahendus tingib servituutide seadmise vajaduse, näidata planeeringus servituudialad, sh trasside servituudid.
4.11	Kuritegevuse riske vähendavad nõuded ja tingimused: lahendada vastavalt EV 809-1:2002.
4.12	Kui planeeringu koostamise käigus muutuvad lähteseisukohad ulatuses, mis ei muuda planeeringu põhilahendust ning linnavalitsus ja linnavolikogu juhtivkomisjon on muudatustega nõustunud, ei kuulu lähteülesanne muutmisele.

5. Detailplaneeringu koosseis
5.1 situatsiooniskeem;
5.2 tugiplaan M 1:500;
5.3 detailplaneeringu põhijoonis koos tehnovõrkudega M 1:500;
5.4 detailplaneeringu lahenduse illustratsioon (joonis);
5.5 seletuskiri.

6. Koostöö planeeringu koostamisel
Planeeringu koostaja kaasab planeeringu koostamisse planeeritava maa-ala õiguslikul alusel maakasutajad (Maa-amet) ja teeb koostööd olemasolevate või kavandatavate tehnovõrkude omanike või valdajatega.

7. Detailplaneeringu esitamine ja kooskõlastamine
Detailplaneeringu projekt (paberkandjal ja pdf failina) esitatakse ehitus- ja planeerimisosakonnale läbivaatamiseks ja lähteülesandele vastavuse kontrollimiseks.
Detailplaneeringu projektile hangitakse planeeringu koostaja poolt kooskõlastus:
7.1 Haapsalu Linnavalitsus (aselinnapea, maakorraldusosakonna juhataja, linnaarhitekt, linnaarengu ja muinsuskaitse peaspetsialist);
7.2 Muinsuskaitseamet;
7.3 Maa-amet;
7.4 Läänemaa Keskkonnateenistus;
7.5 Lääne maavanema poolt määratud täiendavad kooskõlastused juhul, kui maavanem need määrab.

Detailplaneering suunatakse pärast kooskõlastamist avalikule väljapanekule. Juhul, kui avaliku väljapaneku ja arutelu tulemuste alusel tehtud paranduste tõttu muutub planeeringu põhilahendus on vajalik hankida uued kooskõlastused.
Lõplikult kooskõlastatud planeering esitatakse Haapsalu Linnavalitsusele:
-	4 eksemplari paberkandjal;
-	CD-l pdf ja dwg failina;
-	1 detailplaneeringu põhijoonis.

8. Detailplaneeringu avalik väljapanek ja arutelu
Vastu võetud detailplaneeringu avaliku väljapaneku ja arutelu korraldab ehitus- ja planeerimisosakond koos planeeringu koostajaga.

Lähteülesande juurde kuulub planeeritava ala situatsiooniskeem.

SELETUSKIRI
Eelnõule „Üldplaneeringut muutva detailplaneeringu algatamine (Tšaikovski puiestee pikendus, Haapsalu)”

Planeering algatati Haapsalu linna ettepanekul.
Tšaikovski puiestee ja Haapsalu promenaad rekonstrueeritakse, rajatakse uued kaldakindlustused ja kergliiklusteed, tänavavalgustus jms. Kuna Tšaikovski puiestee kaldakindlustus lõpeb roostunud kaldal ja edasi jätkub ca 11 m laiune hooldamata, kujundamata reformimata riigimaa osa, siis teeb linn ettepaneku algatada detailplaneering, millega kavandatakse Tšaikovski puiestee ja promenaadi ühendamine. Planeeritakse terviklikult kaldakindlused, kergliiklustee ja lahenduse saaks merre viiva jäätee algus. Planeeritakse reformimata riigi maad ja riigi merd. Planeeritav liiklusmaa krunt nähakse ette liita Tšaikovski puiesteega.

Linna põhjendused planeeringu algatamiseks on järgmised:
•	nii promenaad kui Tšaikovski puiestee lähevad rekonstrueerimisele, mille käigus ehitatakse uued kaldakindlustused. Pole põhjendatud jätta osa, tänasest kaootilisest, roostunud kaldapealsest, välja ehitamata, vaid see tuleb koos promenaadiga terviklikult välja ehitada;
•	tagada Promenaadil jalutajate ohutus, jalutajaid ei ole vaja suunata ilma kõnniteeta kitsastele tänavalõikudele, et nad saaksid jätkata jalutuskäiku Tšaikovski puiesteel. Prognoositavalt suureneb nii autoliiklus kui rekonstrueeritud promenaadi külastajate arv. Seega toimub kergliiklustee rajamine antud asupaika avalikes huvides;
•	planeeringuga kaob Supeluse tn 2 krundilt 10 m laiune kitsendus „kallasrada“.
Linnavalitsus teeb ettepaneku eelnõu otsusena vastu võtta.

Toivo Hein, aselinnapea
17.10.2008